Sant'Antuono Abbate (NA)

Sant'Antuono Abbate (chiammata pure sulamente Sant'Antuono, p''o ttaliano e ufficialmente Sant'Antonio Abate, [ˌsantanˈtɔːnjo aˈbaːte]) è nu cumune ca fa 19.661 crestiane d''a Cità Metrupulitana 'e Napule.
Giugrafía
'O territorio d''o cumune 'e Sant'Antuono Abbate sta 'ncopp'â chianura suvrastata da catena de Monte Lattare cu'a vetta do Faito, dint'ô 'mmediato 'ntroterra stabbiese (Ager Stabianus), e vicino a ll'Agro Nucerino-Sarnese. Facente parte 'e ll'Area Vesuviana d''o PTC d''a Cità Metrupulitana, Sant'Antuono cunfina cu'e cumune 'e Gragnano, Pumpeje e Santa Maria 'a Carità a ovest, cu'o cumune 'e Lettere a sud, cu'o cumune 'e Scafate a nord e cu'o cumune 'e Angri a est.
Storia
'A citadina è addevennata cumune libbero 'int''ô 1925, distaccannese 'int''ô 1929 d''a suvrastante Lettere. 'O terreno sujo è stato abbetato, 'nzi a primma 'e ll'epuca rumana, d''e pupulazzione innigene 'e origgine innoeuropee e non innoeuropee comme a ll'Opice, 'e Uosce, l'Etrusche, 'e Griece, 'e Sannite, 'e Campane e aropp' 'e Rumane. 'A civiltà 'e st''urdeme è documentata 'a assaje repierte archeologgece, ripurtate â luce aropp' a anne 'e recerche.

'E particulare 'mpurtanza storeca ha stato 'o scontro finale d"a 'Uerra Goteco-Grieca, specialmiente 'int"â Battaglia d"e Munte Lattare, ca venette fatta 'int"a stu turreno e fernuta cu'a diaspora d"e Gote e 'a morte d"o rre lloro Teia, ca fuje assaje pussibelemente acciso ccà e jittato 'int"a nu puzzo, 'o Puzzo d"e Gote 'e Angri. Aropp'a nu oscuro periudo 'e abbanduno 'nfin''ô 1000, 'a cità ha canusciuto, chianu chianu na ripresa economeca grazzie â bunifeca d''e zzone paludose, nu tiempo assaje grosse, favurita pure d''a nasceta, attuorno 'ô XV scieculo, d''e primme massaríe ch'hanno fatto 'o centro 'int''ô viecchio Búvero 'e Sant'Antuono.

'Int"ê sciecule aropp' 'o paese s'è sviluppato chianu chianu, funnanno 'a ricchezza soja 'ncopp'a ll'agricultura primma e 'ncopp'a ll'attività cunnesse, po'. 'Int''e ll'urdeme anne, ll'aconomía 'e Sant'Antuono s'è cuncentrata 'ncopp'ô sittore innustriale d''a trasfurmazzione d''e pummarole e pure 'o sviluppo d''o terziario.

 Stemma 
'O stemma d''o cumune, purtante 'a forma 'e nu scuto (e cchiú precisamente 'e nu scuto sanniteco), mmusta 'o Castiello 'e Lettere (ca è setuato 'ncopp'â cullina ca suvrasta 'o cumune) 'ncopp'a nu sfunno celestro. 'O stemma è arrifenito po' d''a curona civeca d''e cumune taliane e 'a doje fronne, una 'e aulivo e n'ata 'e lauro, ca 'ntorneano 'o stemma e songo aunite 'a na nucchetella purtante 'e culure d''a bannera taliana.

Sport
Sant'Antuono Abbate è pure na cità 'e sport: è 'a cità da squadra 'e pallone d''o Sant'Antuono Abbate (A.C. Sant'Antonio Abate 1971) ca mo' sta 'int'â Promozione d''a LND e ca ha vinciuto, â staggione 2011-2012, 'a Coppa Italia 'e Serie D. 'O paese è sede pure d''a squatra 'e Basket d''a Pallacanestro Antoniana, ca cumpete 'nt'â Serie D nazziunale, e d''e squatre 'e pallavolo d''o Santa Maria Rosa Nova Volley (ca cumpete 'e Prima Divisione cu'a squatra ommenina e 'e Seconda Divisione cu'a squatra femmenina) e 'e ll'Abatese Volley, ca cumpete 'nt'â Serie D femmenile.
Cultura
Ògne anno, 'int'ê juorne attuorno ô 17 'e jennaro ('o juorno 'e sant'Antuono), se tene 'a Sagra d"a Purchetta. 'A nutà ca, primma d"o 1929, quanno 'o cumune 'e Sant'Antuono Abbate apparteneva â gestione cumunale 'e Lettere, 'a pupulazzione jeva a ppère 'nfí a Lettere pe prià â santa patrona 'e Lettere, sant'Anna, facenno chella ca ancora ogge vène chiammata 'a Sagliuta a Sant'Anna. N'ata trarizzione 'e carattere religgiuso, comme succere 'nt'a na bona parte 'e ll'Agro Nucerino Sarnese, è chella ca vere 'a pupulazzione 'e jí a ppere 'nfí a Pumpeje, specialmente 'ê juorne d''o mese 'e majo (ca è, 'nt'â trarizzione cattoleca, 'o mese d''a Maronna) e 'e juorne attuorno ô 7 'e ottovre, juorno d''a Suppleca â Maronna 'e Pumpeje.
Religgione
'A cchiú grossa parte d"a pupulazzione è cattoleca 'e rito latino e 'a cità fa parte 'e ll'Arcidiocesi 'e Surriento-Castiellammare 'e Stabbia. 'O santo patrono è sant'Antuono abbate, 'mmente comme prutettore e cumpatrono 'a cità tene pure a san Cilardo Majella.
Perzone fammose
Gioacchino Alfano
Teia
Pupulazzione
Pupulazzione cenzita

category:giugrafia
category:Comune d''a Campania
category:Comune d''a pruvincia 'e Napule